4.

Ag aithint di gur gá do na Ballstáit rannpháirteacha spriocanna insoláthartha nithiúla a bhaint amach ar bhealach níos fearr agus cur chun feidhme a éascú i ndáil leis na gealltanais níos ceangailtí a chomhlíonadh a luaithe is féidir, agus faoi dheireadh 2025, cuireann an Chomhairle i dtreis go bhfuil dul chun cinn déanta ag na Ballstáit rannpháirteacha, ar leibhéil éagsúla, maidir leis an 20 gealltanas níos ceangailtí a thug siad dá chéile a chur chun feidhme agus maidir le tionscadail a chur chun feidhme. Mar sin féin, ba cheart dóibh dlús a chur leis na hiarrachtaí uile a chomhlíonadh tráth nach déanaí ná 2025, arna iarraidh leis an Moladh ón gComhairle an 16 Samhain 2021 maidir le comhlíonadh na ngealltanas is ceangailtí a sheicheamhú, agus mar a athdhearbhaítear sa Chompás Straitéiseach é. Thairis sin, cuireann an Chomhairle an méid seo i dtreis maidir leis na Ballstáit rannpháirteacha: (a) lean siad de mhéadú a dhéanamh ar a gcaiteachas cosanta agus léirigh siad pleananna le haghaidh méaduithe breise in 2022 agus i dtréimhse 2023-25, mar fhreagairt freisin ar chogadh foghach na Rúise faoi Úcráin. Ba cheart an treocht dhearfach sin maidir le caiteachas cosanta agus infheistíocht cosanta a chothabháil san fhadtéarma, agus ba cheart d’fhormhór na mBallstát rannpháirteach méadú suntasach a dhéanamh freisin ar thaighde cosanta agus ar chaiteachas teicneolaíochta chun an 2 % den chaiteachas cosanta iomlán a comhaontaíodh a bhaint amach (tagarmharc coiteann). I ndáil leis an méid sin, ba cheart na huirlisí agus na struchtúir den Aontas atá ar fáil a mheas ina n-iomláine, lena n-áirítear an Mol nuabhunaithe don Nuálaíocht Cosanta Eorpach laistigh den Ghníomhaireacht Eorpach um Chosaint agus Scéim Nuálaíochta Cosanta an Aontais Eorpaigh laistigh den Choimisiún, agus leas a bhaint as a n-acmhainneacht; (b) is beag dul chun cinn a léiríodh maidir leis an ngealltanas líon na dtionscadal comhoibríoch um chumas cosanta a mhéadú agus maidir leis an infheistíocht ghaolmhar i soláthar trealaimh cosanta agus i dtaighde agus teicneolaíocht chosanta. Chun aghaidh a thabhairt ar Thosaíochtaí Forbartha Cumas an Aontais Eorpaigh agus chun na tagarmharcanna comhchoiteanna comhaontaithe a bhaint amach (20 % den chaiteachas comhoibríoch iomlán ar thaighde agus ar theicneolaíocht chosanta, 35 % den chaiteachas comhoibríoch iomlán ar sholáthar trealaimh cosanta), ba cheart do na Ballstáit rannpháirteacha an úsáid is fearr is féidir a bhaint as tionscnaimh agus uirlisí cosanta an Aontais atá ann cheana, agus ba cheart dóibh infheistíocht chomhoibríoch i réimse na cosanta a mhéadú agus a ghiaráil tuilleadh ar leibhéal an Aontais (6). I ndáil leis sin, moltar dóibh úsáid iomlán a bhaint as torthaí an Athbhreithnithe Chomhordaithe Bhliantúil ar Chosaint (CARD) agus as na moltaí a ghabhann leis, go háirithe na deiseanna comhoibríocha agus na Réimsí Fócais. Agus an Compás Straitéiseach á chur san áireamh, iarrtar orthu freisin, deiseanna nua a thabhairt ar aghaidh i gcreat PESCO, amhail soláthar comhpháirteach a chothú, lena n-áirítear san obair leantach ar an Teachtaireacht Chomhpháirteach maidir le DIGA. (c) ar an iomlán, rinne siad a rannchuidiú le misin agus oibríochtaí míleata de chuid an Chomhbheartais Slándála agus Cosanta (CBSC) a chothabháil nó a mhéadú de bheagán, ach tá bearnaí fós ann agus ba cheart iad a líonadh go práinneach. Ba cheart do na Ballstáit rannpháirteacha feabhas suntasach a chur ar a n-iarrachtaí na gealltanais oibríochtúla a chomhlíonadh, agus prionsabal na foinse aonair fórsaí á chur san áireamh, ós rud é gur ábhar imní fós é an rannchuidiú le misin agus le hoibríochtaí. Ba cheart do na Ballstáit rannpháirteacha dlús a chur lena rannchuidiú le huainchlár Chathghrúpaí an Aontais agus leis an mBunachar Sonraí Mearfhreagartha. Thairis sin, ba cheart dóibh aghaidh a thabhairt go sonrach ar easnaimh straitéiseacha chumais, eadhon na Spriocanna Ardtionchair Cumais. Ina theannta sin, ba cheart do na Ballstáit rannpháirteacha tograí nithiúla a chur ar fáil chun feabhas a chur ar chomhchistiú mhisin agus oibríochtaí CBSC, agus i gcomhthéacs acmhainneacht mhear-imscartha an Aontais freisin, lena n-áirítear trí athmheasúnú a dhéanamh ar raon feidhme agus ar shainiú na gcostas coiteann chun an dlúthpháirtíocht a fheabhsú agus rannpháirtíocht i misin agus oibríochtaí míleata a spreagadh agus i gcostais a bhaineann le freachnamh. Ba cheart bailchríoch a chur go práinneach ar an obair ar an sainmhíniú ar pharaiméadair maidir le cion cothrom na rannchuidithe le misin agus oibríochtaí míleata, mar a iarradh sa Mholadh ón gComhairle an 16 Samhain 2021 maidir le comhlíonadh na ngealltanas is ceangailtí a sheicheamhú. Tá sé sin tábhachtach chun na Ballstáit rannpháirteacha a spreagadh agus chun tacú lena rannchuidiú a mhéadú, de réir a n-acmhainní agus a gcumas, le misin agus oibríochtaí CBSC, lena n-áiritheofar trédhearcacht eatarthu maidir le comhlíonadh a ngealltanas faoi seach; (d) tá dul chun cinn beag déanta acu maidir le glacadh uirlisí agus phróisis an Aontais le haghaidh pleanáil agus forbartha cumais mar threoshuíomh don phleanáil náisiúnta agus don chinnteoireacht náisiúnta. Moltar do na Ballstáit rannpháirteacha dlús a chur lena n-iarrachtaí chun úsáid níos córasaí agus níos gníomhaí a bhaint as na hionstraimí sin, lena n-áirítear moltaí CARD, chun a n-acmhainneacht iomlán a nochtadh agus chun easnaimh chumais a shárú ar bhealach comhoibríoch; (e) ní thugann siad aghaidh go leordhóthanach ar an tiomantas oibriú le chéile chun easnaimh chumais a shárú. Is fíortheoranta an úsáid a bhaintear as cur chuige comhoibríoch Eorpach go fóill agus ba cheart i bhfad níos mó úsáide a bhaint as. Sna NIPanna atá acu, léiríonn na Ballstáit rannpháirteacha spéis i saothrú mholtaí CARD maidir leis an gcomhar cosanta, go háirithe na deiseanna comhoibríocha sainaitheanta. Chuige sin, ba cheart dóibh na deiseanna sin a áireamh ar bhealach córasach ina bpleanáil náisiúnta agus tuairisciú orthu ina NIPanna. Ba cheart do na Ballstáit rannpháirteacha tuilleadh oibre a dhéanamh le chéile chun cumais a sholáthar chun struchtúir ceannais agus rialaithe an Aontais a neartú, go háirithe an Cumas Míleata Pleanála agus Seolta (MPCC) mar an struchtúr ceannais agus rialaithe is fearr, agus chun RDC an Aontais a oibríochtú, i gcomhréir leis an gCompás Straitéiseach. Meabhraíodh don Chomhairle gur áirithíodh agus go n-áiritheofar feasta comhleanúnachas an aschuir idir CDP agus CARD, ar thaobh amháin, agus próisis ECAT faoi seach amhail Próiseas Pleanála um Chosaint de chuid ECAT ar an taobh eile, i gcás ina mbíonn ceanglais ag forluí ar a chéile, agus go n-aithneofar san am céanna cineál éagsúil an dá eagraíocht gona bhfreagrachtaí gona mballraíochtaí faoi seach; (f) tá sé léirithe acu go n-úsáidtear GEC den chuid is mó mar fhóram Eorpach um fhorbairt cumais. Mar sin féin, tá leibhéal na hinfheistíochta i dtionscadail a forbraíodh i gcreat GEC fós íseal agus ba cheart é a mhéadú, agus é mar aidhm aige ról GEC mar fhóram d’fhorbairt cumais a neartú a thuilleadh freisin; (g) is soiléire atá sé léirithe acu go nglacann siad páirt i dtionscadail chomhoibríocha, Bonn Tionsclaíoch agus Teicneolaíoch na Cosanta Eorpaí (EDTIB) á neartú ar fud an Aontais, trí leas a bhaint freisin as tionscnaimh chun cumais chosanta a sholáthar go comhpháirteach. Mar sin féin, ba cheart do na Ballstáit rannpháirteacha na prionsabail sin a léiriú a thuilleadh sna beartais thionsclaíocha agus sna straitéisí fála faoi seach atá acu.